b"\n_START_ARTICLE_\nSte\xc4\x8dajni plan\n_START_SECTION_\nGlavne mogu\xc4\x87nosti ste\xc4\x8dajnog plana\n_START_PARAGRAPH_\nSte\xc4\x8dajnim planom mo\xc5\xbee se:_NEWLINE_1. Ostaviti du\xc5\xbeniku svu ili dio njegove imovine radi nastavljanja poslovanja_NEWLINE_2. Prenjeti svu ili dio du\xc5\xbenikove imovine na jednu ili vi\xc5\xa1e postoje\xc4\x87ih osoba_NEWLINE_3. Du\xc5\xbenika spojiti ili pripojiti drugoj osobi_NEWLINE_4. Odrediti na\xc4\x8din namirenja ste\xc4\x8dajnih vjerovnika_NEWLINE_5. Obveze du\xc5\xbenika pretvoriti u kredit_NEWLINE_6. Smanjiti ili odgoditi isplatu obveza du\xc5\xbenika, itd.\n_START_SECTION_\nPodno\xc5\xa1enje plana\n_START_PARAGRAPH_\nDu\xc5\xbenik mo\xc5\xbee ste\xc4\x8dajni plan podnijeti zajedno s prijedlogom za otvaranje ste\xc4\x8dajnog postupka._NEWLINE_Nakon otvaranja ste\xc4\x8dajnog postupka ste\xc4\x8dajni plan imaju pravo ste\xc4\x8dajnom sucu podnijeti ste\xc4\x8dajni upravitelj i du\xc5\xbenik pojedinac, a do zavr\xc5\xa1nog ro\xc4\x8di\xc5\xa1ta. Na ro\xc4\x8di\xc5\xa1tu, vjerovnici mogu ste\xc4\x8dajnom upravitelju nalo\xc5\xbeiti izradu ste\xc4\x8dajnog plana, a upravitelj \xc4\x87e ga izraditi u suradnji s odborom vjerovnika i du\xc5\xbenikom.\n_START_SECTION_\nSadr\xc5\xbeaj plana\n_START_PARAGRAPH_\nSte\xc4\x8dajni plan sastoji se od pripremne i provedbene osnove._NEWLINE_U pripremnoj osnovi se navode mjere koje su poduzete prije otvaranja ste\xc4\x8dajnog postupka ili se jo\xc5\xa1 trebaju poduzeti, a kako bi se stvorili temelji za planirano ostvarivanje prava sudionika._NEWLINE_Provedbena osnova sadr\xc5\xbei odredbe o tome kako \xc4\x87e se planom izmijeniti pravni polo\xc5\xbeaj du\xc5\xbenika i vjerovnika.\n_START_SECTION_\nRazvrstavanje sudionika u ste\xc4\x8dajnom planu\n_START_PARAGRAPH_\nAko bi prema ste\xc4\x8dajnom planu u\xc4\x8dinci bili jednaki prema svim ste\xc4\x8dajnim vjerovnicima, vjerovnici se ne\xc4\x87e razvrstavati u skupine. U suprotnome vjerovnici se pri utvr\xc4\x91ivanju njihovih prava razvrstavaju u posebne skupine:_NEWLINE_1. vjerovnici s pravom odvojenog namirenja ako se planom zadire u njihova prava,_NEWLINE_2. vjerovnici koji nisu ni\xc5\xbeeg isplatnog reda,_NEWLINE_3. vjerovnici pojedinih ni\xc5\xbeih isplatnih redova,_NEWLINE_4. posebnu skupinu tvore radnici du\xc5\xbenika ako sudjeluju kao ste\xc4\x8dajni vjerovnici s tra\xc5\xbebinama koje nisu neznatne,_NEWLINE_5. posebne skupine mogu se oblikovati od vjerovnika s malim tra\xc5\xbebinama.\n_START_SECTION_\nPrava razlu\xc4\x8dnih, ste\xc4\x8dajnih te vjerovnika ni\xc5\xbeih isplatnih redova\n_START_PARAGRAPH_\nSvim sudionicima iste skupine moraju se planom osigurati ista prava. Razli\xc4\x8dito postupanje prema sudionicima iste grupe mogu\xc4\x87e je samo uz suglasnost svih sudionika koji su time pogo\xc4\x91eni._NEWLINE_Ste\xc4\x8dajnim planom ne smije se zadirati u pravo razlu\xc4\x8dnih vjerovnika na namirenje iz predmeta na kojima postoje prava odvojenog namirenja, osim ako je planom izri\xc4\x8dito druk\xc4\x8dije odre\xc4\x91eno._NEWLINE_Za vjerovnike koji nisu ni\xc5\xbeih isplatnih redova u provedbenoj osnovi se navodi u kojem se dijelu njihove tra\xc5\xbebine umanjuju, na koje vrijeme se odga\xc4\x91a njihovo namirenje, kako se osiguravaju te koje druge odredbe plana djeluju prema njima._NEWLINE_Ako ste\xc4\x8dajnim planom nije druk\xc4\x8dije odre\xc4\x91eno, smatrat \xc4\x87e se da su njegovim prihva\xc4\x87anjem prestale tra\xc5\xbebine vjerovnika ni\xc5\xbeih isplatnih redova.\n_START_SECTION_\nOdgovornost du\xc5\xbenika\n_START_PARAGRAPH_\nAko ste\xc4\x8dajnim planom nije druk\xc4\x8dije odre\xc4\x91eno, du\xc5\xbenik se namirenjem vjerovnika u skladu s provedbenom osnovom osloba\xc4\x91a svojih preostalih obveza prema tim vjerovnicima. Du\xc5\xbenik pojedinac mo\xc5\xbee se osloboditi i svojih obveza prema ste\xc4\x8dajnim vjerovnicima koje su u ste\xc4\x8dajnom postupku ostale nenamirene, u skladu s odredbama Ste\xc4\x8dajnog zakona. Ako je planom predvi\xc4\x91eno da du\xc5\xbenik pojedinac nastavlja voditi poduze\xc4\x87e tj. obrt, planu treba prilo\xc5\xbeiti izjavu du\xc5\xbenika da je spreman nastaviti s vo\xc4\x91enjem poduze\xc4\x87a odnosno obrta na osnovi plana. Ako je du\xc5\xbenik javno trgova\xc4\x8dko dru\xc5\xa1tvo ili komanditno dru\xc5\xa1tvo, potrebno je prilo\xc5\xbeiti izjavu osobno odgovornih \xc4\x8dlanova dru\xc5\xa1tva. Uz ste\xc4\x8dajni plan \xc4\x87e se prilo\xc5\xbeiti i pregled imovine du\xc5\xbenika te financijski plan poslovanja tog poduze\xc4\x87a i namirenja obveza prema vjerovnicima, ako se predvi\xc4\x91a da se vjerovnici namire iz prihoda poduze\xc4\x87a koje \xc4\x87e nastaviti voditi du\xc5\xbenik ili tre\xc4\x87a osoba.\n_START_SECTION_\nOdbacivanje plana\n_START_PARAGRAPH_\nSte\xc4\x8dajni sudac odbacit \xc4\x87e ste\xc4\x8dajni plan po slu\xc5\xbebenoj du\xc5\xbenosti:_NEWLINE_1. ako nisu po\xc5\xa1tivani propisi o pravu na podno\xc5\xa1enje i sadr\xc5\xbeaj plana,_NEWLINE_2. ako o\xc4\x8dito nema izgleda da vjerovnici plan prihvate ili ga sud potvrdi,_NEWLINE_3. ako se prava koja bi sudionici trebali posti\xc4\x87i o\xc4\x8dito ne mogu ostvariti._NEWLINE_Podnositelj ima pravo na \xc5\xbealbu.\n_START_SECTION_\nIzja\xc5\xa1njenje o planu\n_START_PARAGRAPH_\nO planu se u roku od 30 dana mogu izjasniti: odbor vjerovnika, upravitelj, eventualno gospodarska ili trgova\xc4\x8dka komora.\n_START_SECTION_\nRo\xc4\x8di\xc5\xa1te za raspravu i odlu\xc4\x8divanje o planu\n_START_PARAGRAPH_\nSte\xc4\x8dajni plan s prilozima i izja\xc5\xa1njenjima se izla\xc5\xbee u sudskoj pisarnici na uvid svim sudionicima postupka._NEWLINE_Ste\xc4\x8dajni sudac zakazat \xc4\x87e ro\xc4\x8di\xc5\xa1te na kojem \xc4\x87e se raspravljati i glasovati o ste\xc4\x8dajnom planu. To se ro\xc4\x8di\xc5\xa1te ne smije odr\xc5\xbeati prije ro\xc4\x8di\xc5\xa1ta za ispitivanje tra\xc5\xbebina, ali se ta dva ro\xc4\x8di\xc5\xa1ta mogu spojiti.\n_START_SECTION_\nGlasovanje i potrebna ve\xc4\x87ina\n_START_PARAGRAPH_\nGlasuje se po skupinama vjerovnika; svaka skupina s pravom glasa odvojeno glasuje o ste\xc4\x8dajnom planu._NEWLINE_Smatra se da su vjerovnici prihvatili ste\xc4\x8dajni plan ako je u svakoj skupini glasovala ve\xc4\x87ina vjerovnika i ako je zbroj tra\xc5\xbebina vjerovnika koji su glasovali za plan dvostruko ve\xc4\x87i od zbroja tra\xc5\xbebina vjerovnika koji su glasovali protiv toga da se plan prihvati._NEWLINE_Ako ste\xc4\x8dajni vjerovici nisu razvrstani u skupine, plan je prihva\xc4\x87en ako je za njega glasovala ve\xc4\x87ina vjerovnika i ako zbroj tra\xc5\xbebina koji su glasovali za plan prema\xc5\xa1uje zbroj tra\xc5\xbebina vjerovnika koji su bili protiv._NEWLINE_Smatra se da je glasa\xc4\x8dka skupina prihvatila plan, iako potrebna ve\xc4\x87ina nije postignuta, ako vjerovnici te skupine ste\xc4\x8dajnim p'lanom nisu stavljeni u lo\xc5\xa1iji polo\xc5\xbeaj od onoga u kojem bi bili da plana nema, ako primjereno sudjeluju u gospodarskim koristima i ako je ve\xc4\x87ina glasa\xc4\x8dkih skupina prihvatila plan (zabrana opstrukcije).\n_START_SECTION_\nPotvrda plana\n_START_PARAGRAPH_\nNakon \xc5\xa1to vjerovnici prihvate ste\xc4\x8dajni plan i du\xc5\xbenik pristane na njega, ste\xc4\x8dajni sudac \xc4\x87e odlu\xc4\x8diti o tome ho\xc4\x87e li plan potvrditi. Prije odluke, sudac \xc4\x87e saslu\xc5\xa1ati upravitelja, odbor vjerovnika i du\xc5\xbenika._NEWLINE_Ako je planom predvi\xc4\x91eno da se prije potvrde moraju izvr\xc5\xa1iti odre\xc4\x91ene \xc4\x8dinidbe ili mjere, plan se smije potvrditi samo ako su te pretpostavke ispunjene (tzv. Uvjetni plan)._NEWLINE_Ste\xc4\x8dajni sudac \xc4\x87e po slu\xc5\xbebenoj du\xc5\xbenosti uskratiti potvrdu plana ako su:_NEWLINE_1. bitno povrije\xc4\x91eni propisi o sadr\xc5\xbeaju, izradi, dono\xc5\xa1enju i prihva\xc4\x87anju plana ili_NEWLINE_2. plan prihva\xc4\x87en na nedopu\xc5\xa1ten na\xc4\x8din.\n_START_SECTION_\nU\xc4\x8dinci potvr\xc4\x91enog plana i nadzor nad ispunjenjem\n_START_PARAGRAPH_\nRje\xc5\xa1enje o potvrdi ste\xc4\x8dajnog plana djeluje prema svim sudionicima od svoje pravomo\xc4\x87nosti._NEWLINE_Na osnovi pravomo\xc4\x87nog rje\xc5\xa1enja, ste\xc4\x8dajni vjerovnici \xc4\x8dije su tra\xc5\xbebine utvr\xc4\x91ene i koje na ispitnom ro\xc4\x8di\xc5\xa1tu du\xc5\xbenik nije osporio, mogu pokrenuti postupak prisilne ovrhe protiv du\xc5\xbenika._NEWLINE_\xc4\x8cim rje\xc5\xa1enje o potvrdi ste\xc4\x8dajnog plana postane pravomo\xc4\x87no, sudac \xc4\x87e donijeti rje\xc5\xa1enje o zaklju\xc4\x8denju ste\xc4\x8dajnog postupka._NEWLINE_Prema potrebi, sudac \xc4\x87e odrediti nadzor nad ispunjavanjem plana. Nadzor obavljaju upravitelj, odbor vjerovnika i sudac. Tijekom trajanja nadzora, upravitelj je du\xc5\xbean izvjestiti odbor vjerovnika i sud o ispunjenju plana ta o daljnjim izgledima za njegovo ispunjenje. Utvrdi li upravitelj da se tra\xc5\xbebine ne ispunjavaju ili ne mogu ispuniti, du\xc5\xbean je o tome bez odgode podnijeti prijavu sudu i odboru vjerovnika._NEWLINE_Sudac \xc4\x87e donijeti rje\xc5\xa1enje o ukidanju nadzora ako su tra\xc5\xbebine \xc4\x8dije se ispunjenje nadzire ispunjene ili je njihovo ispunjenje osigurano ili ako je od zaklju\xc4\x8denja ste\xc4\x8dajnog postupka pro\xc5\xa1lo tri godine, a nije podnesen prijedlog za otvaranje novog ste\xc4\x8dajnog postupka._NEWLINE_Tro\xc5\xa1kove nadzora snosi du\xc5\xbenik."